अब अमृतपाल को पकड़ने के लिए उतरा, 33 साल पुरानी देसी लड़ाकू मशीन की कहानी
Amritpal Singh Vs Punjab Police Operation AP - How Bulletproof Tractor Eliminated Khalistan Supporters. Follow Amritpal Singh Related News, Reports On Dainik Bhaskar. बुलेट प्रूफ ट्रैक्टर की कहानी जानते हैं, जिसने पंजाब में आतंकवाद को खत्म करने में AK-47 से ज्यादा अहम रोल अदा किया?
90 के दशक की बात है। एक रात खालिस्तानी उग्रवादियों और पंजाब पुलिस के बीच मुठभेड़ हो रही थी। इसी बीच उग्रवादी गन्ने के खेत में जा घुसे। तभी एक मशीन आती है। इसकी आवाज ट्रैक्टर जैसी थी। उग्रवादी जब फायरिंग करते हैं तो इस मशीन पर उसका कोई असर नहीं होता है।
ये वो मशीन थी जो उस वक्त पंजाब के डीजीपी केपीएस गिल के दिमाग की उपज थी। पंजाब में खालिस्तानी उग्रवादियों को खत्म करने में 3 चीजें सबसे अहम थीं। पहला- पंजाब पुलिस के कमांडो, दूसरा- केपीएस गिल और तीसरी थी AK-47। एक चौथी चीज और थी।
वो था बख्तरबंद ट्रैक्टर जिस पर उग्रवादियों की गोली का असर नहीं होता था। इस ट्रैक्टर ने उग्रवादियों की सबसे बड़ी रणनीति को बेकार कर दिया। वो रणनीति थी आतंक फैलाओ, लोगों को गोली मारो और गन्ने के खेत में जाकर छिप जाओ। उग्रवादियों की इस रणनीति को बुलेट प्रूफ ट्रैक्टर ने खत्म कर दिया।
ये बुलेट प्रूफ ट्रैक्टर एक बार फिर पंजाब में दिखे हैं। इस बार खालिस्तान समर्थक और ‘वारिस पंजाब दे’ संगठन के प्रमुख अमृतपाल को हराने के लिए इसे उतारा गया है।
आज इसी बुलेट प्रूफ ट्रैक्टर की कहानी जानते हैं, जिसने पंजाब में आतंकवाद को खत्म करने में AK-47 से ज्यादा अहम रोल अदा किया?
34 साल पहले खेत में 40 घंटे चले एनकाउंटर के बाद आया था बुलेट प्रूफ ट्रैक्टर का आइडिया
साल था 1989। बारिश का मौसम। तरन तारन जिले के निक्की चाबल गांव में खालिस्तानी उग्रवादियों के खिलाफ 40 घंटे लंबा एनकाउंटर चला। इस दौरान पंजाब के डीजीपी केपीएस गिल भी मौजूद थे।
पूरे एनकाउंटर के समय गिल ने देखा कि कैसे नेशनल सिक्योरिटी गार्ड के कमांडर्स को उग्रवादियों को काबू में करने में समस्या आ रही थी।
इस एनकाउंटर में बब्बर खालसा के 6 उग्रवादी मारे गए। ये उग्रवादी वहां पास के ही खेत में छिप गए थे। इस वजह से इन्हें मारने में सुरक्षा बलों को काफी मुश्किल उठानी पड़ी।
इस एनकाउंटर के दौरान आई कठिनाई को देखकर ही गिल के दिमाग में खेतों में छुपकर हमला करने वाले से भिड़ने के लिए बुलेट प्रूफ ट्रैक्टर बनाने का विचार आया।
गिल के सुझाव के बाद पंजाब पुलिस ने कई बुलेट प्रूफ ट्रैक्टर बनवाए थे। इससे पहले सुरक्षा एजेंसियों ने इस तरह के वाहनों का इस्तेमाल नहीं किया था।
इस बुलेटप्रूफ ट्रैक्टर के आने के बाद 15 फीट ऊंचे गन्ने के खेत में छिपे खालिस्तानी उग्रवादियों का खात्मा करने में मदद मिली थी।
अब इसी ट्रैक्टर का इस्तेमाल जरूरत पड़ने पर जम्मू कश्मीर और दूसरी जगहों पर किया जाता है।
मजीठा, तरन तारन और बटाला जैसे क्षेत्रों में खालिस्तानियों के खिलाफ काफी कारगर साबित हुआ
ये बुलेट प्रूफ ट्रैक्टर मजीठा, तरन तारन और बटाला जैसे क्षेत्रों में काफी कारगर साबित हुआ, क्योंकि पंजाब के इन्हीं क्षेत्रों में सबसे ज्यादा गन्ने की पैदावार होती है।
ऐसे में यहां मुठभेड़ होने पर उग्रवादी इन गन्ने के खेतों में छिप जाया करते थे। यही वजह था कि इन बुलेट प्रूफ ट्रैक्टर्स को सबसे पहले इन्हीं तीन जिलों में लॉन्च किया गया। उसके बाद पूरे पंजाब में इनका इस्तेमाल शुरू हुआ।
उस दौर में इन ट्रैक्टर्स के सहारे आखिरी बड़ा मुठभेड़ बटाला जिले के छरेवा गांव में हुआ। इसमें गांव के एक घर में छिपे 8 उग्रवादियों को मारा गया था। उस वक्त बुलेट प्रूफ ट्रैक्टर को AK-47 से भी ज्यादा कारगर बताया गया था।
AK-47 होने के बाद भी सुरक्षाकर्मियों को उग्रवादियों के साथ मुठभेड़ में काफी कठिनाई का सामना करना पड़ता था, लेकिन बुलेट प्रूफ ट्रैक्टर आने के बाद उग्रवादियों के खिलाफ आसानी से ऑपरेशन होने लगे।
स्वराज कंपनी के ट्रैक्टर को बुलेट प्रूफ ट्रैक्टर में बदला गया था
इस तरह के बुलेट प्रूफ ट्रैक्टर को 1990 में पंजाब ट्रैक्टर लिमिटेड यानी PTL ने बनाया था। इसके लिए स्वराज कंपनी के ट्रैक्टर का इस्तेमाल किया गया था।
इस ट्रैक्टर की कई तरह की खासियत होती हैं, जैसे- पूरी तरह से बुलेट प्रूफ है, इसके आगे व पीछे कैमरे लगे हैं, ट्रैक्टर को दूसरे दिशा में मोड़े बिना अंदर से पोजीशन चेंज कर जवाबी फायरिंग की जा सकती है।
लाइट मशीन गन और दूसरे हथियारों से फायरिंग के लिए इस ट्रैक्टर में खास तरह के होल बनाए गए हैं। जरूरत पड़ने पर छत को खोलकर भी फायरिंग की जा सकती है।
इसको कुछ इस तरह से डिजाइन किया गया है कि बारूदी सुरंग (माइन) के फटने के बाद भी ये पूरी तरह सुरक्षित रहते हैं।
4 करोड़ रुपए में 75 बुलेट प्रूफ ट्रैक्टर बनावाए गए थे
90 के दशक में केपीएस गिल ने 4 करोड़ रुपए की लागत से 75 के करीब ट्रैक्टर्स तैयार करवाए थे। तकरीबन 5 लाख रुपए का एक ट्रैक्टर था।
उस वक्त ट्रैक्टर्स पर किए गए इस निवेश को पुलिस इतिहास में सबसे बड़े और सफल प्रयास के तौर पर देखा गया था।
छह लोगों के बैठने की व्यवस्था वाला ये ट्रैक्टर कीचड़, रेगिस्तान, जंगल व उबड़-खाबड़ रास्तों में आसानी से जा सकते थे।
2017 में गैंगस्टरों के खिलाफ पुलिस को मिले थे 24 बुलेट प्रूफ ट्रैक्टर 
पंजाब पुलिस ने 2016 में इन बुलेट प्रूफ ट्रैक्टर्स की मांग गैंगस्टरों का सफाया करने के लिए की थी। कांग्रेस सरकार आने के बाद 2017 में पुलिस को 47 ऐसी बुलेट प्रूफ गाड़ियां भी दी थीं।
इनमें 24 बुलेट प्रूफ ट्रैक्टर थे और 16 स्कॉर्पियों गाड़ियां शामिल थीं।
दरअसल गैंगस्टरों के साथ होने वाली क्रॉस फायरिंग में ये बुलेट प्रूफ वाहन पुलिस की जान की सुरक्षा में मददगार साबित होते हैं।
CRPF ने बुलेट प्रूफ ट्रैक्टर्स से प्रभावित होकर बुलेट प्रूफ गाड़ियां बनवाईं
2017 में कश्मीर घाटी में काउंटर टेरर ऑपरेशन के लिए CRPF ने पंजाब के बुलेट प्रूफ ट्रैक्टर्स से प्रभावित होकर खुद के लिए बुलेट प्रूफ गाड़ियों को बनवाने का फैसला लिया था।
उस समय कश्मीर घाटी में CRPF के पास 400 बुलेट प्रूफ गाड़ियों की जरूरत थी।
ऐसे में CRPF ने 1980 के दौर पंजाब में इस्तेमाल किए गए बुलेट प्रूफ ट्रैक्टर्स की तर्ज पर खुद के लिए बुलेट प्रूफ गाड़ियां बनवाईं।
पाक सीमा पर भी इन बुलेट प्रूफ ट्रैक्टर्स का इस्तेमाल
पुलिस को मिले बुलेट प्रूफ ट्रैक्टर्स गैंगस्टरों के साथ मुठभेड़ के अलावा पंजाब की 441 किलोमीटर लंबी भारत-पाक सीमा पर सर्च करने में काफी सहायक हैं।
इनके जरिए सीमा पर पेट्रोलिंग आसान हो जाती है। सरहद पर बनाई गईं बीएसएफ की पोस्ट के अलावा पंजाब पुलिस ने सरहद से लगे कई जिलों में नई पुलिस चौकियां खोली हैं। इन ट्रैक्टर्स को यहां रखा गया है।
बॉर्डर से सटी जमीन पर बुलेटप्रूफ ट्रैक्टर से होती है खेती 
अंतरराष्ट्रीय सीमा पर सांबा सेक्टर में खेती के लिए बुलेट प्रूफ ट्रैक्टर्स का इस्तेमाल होता है। ये ट्रैक्टर्स पाकिस्तान की तरफ से सीज फायर के उल्लंघन की घटनाओं को देखते हुए खरीदे गए हैं।
बीएसएफ की निगरानी में किसान इन खास ट्रैक्टर्स से बॉर्डर से सटी जमीन पर खेती करते हैं।
